Birbhum Violence: চক্রান্ত করে রামপুরহাটে নন্দীগ্রামের পরিস্থিতি তৈরি করতে চাইছেন শুভেন্দু, কটাক্ষ জয়প্রকাশের

কলকাতা: বিজেপি এবং শুভেন্দু অধিকারী (Suvendu Adhikari) পরিকল্পনামাফিক রামপুরহাটে (Rampurhat Violence) আরেকটা নন্দীগ্রাম বানানোর চেষ্টা করেছে বলে অভিযোগ তৃণমূলের৷ দলের মুখপাত্র কুণাল ঘোষ এবং বিজেপি থেকে তৃণমূলে আসা জয়প্রকাশ মজুমদারের (Jay Prakash Majumdar) দাবি, নন্দীগ্রামের মতো একটা পরিস্থিতি তৈরির চেষ্টা করছে বিজেপি (BJP Nandigram)৷ জয়প্রকাশ সরাসরি অভিযোগ করেছেন, বিজেপি নেতা শুভেন্দু অধিকারী রামপুরহাটকে সামনে রেখে রাজ্যে রাষ্ট্রপতি শাসনের চক্রান্ত শুরু করেছেন৷

বুধবার জয়প্রকাশ মজুমদার দাবি করেছেন, যখন নন্দীগ্রাম ঘটেছিল তখন কেন্দ্রে বিজেপি সরকার ছিল না৷ এখন কেন্দ্রে বিজেপি৷ শুভেন্দুরা তাই রাজ্যের পরিস্থিতি আইনশৃঙ্খলার বাইরে এমন অভিযোগ তুলে বারবার রাষ্ট্রপতি শাসনের দরবার করছেন৷ রামপুরহাটের ঘটনা পরিকল্পনামাফিক বৃহত্তর ষড়যন্ত্র বলে দাবি করে জয়প্রকাশের প্রশ্ন, কেন একটা শান্ত এলাকাকে বেছে নিয়ে এভাবে উত্তেজনা তৈরি করা হল? আসলে একটা বৃহত্তর চক্রান্ত কাজ করছে৷

এদিন মুখ্যমন্ত্রী মমতা বন্দ্যোপাধ্যায় বৃহত্তর ষড়যন্ত্রের কথা বলেছেন৷ একইসঙ্গে আশ্বাস দিয়েছেন, দোষীদের কোনওরকম রং না দেখে আইনত পদক্ষেপ করা হবে৷ কেন কে বা কারা এই ঘটনার সঙ্গে যুক্ত তা দ্রুত চিহ্নিত করা হবে বলেও আশ্বাস দেন তিনি৷ এরপরই জয়প্রকাশ অভিযোগ করলেন, নন্দীগ্রামে সিপিএম যে পরিস্থিতি তৈরি করেছিল চক্রান্ত করে সেরকম একটা পরিবেশ তৈরি করতে চাইছে বিজেপি৷ যাতে শুধু বাংলা নয়, গোটা দেশের সামনে তুলে ধরা যায় বাংলা অশান্ত৷ সেদিন সিপিএম এবং কিছু দুষ্কৃতী মিলে নন্দীগ্রামে হত্যালীলা চালিয়েছিল৷ সোমবার রাতে এমন কোনও ঘটনা ঘটেছে কিনা পূর্ণাঙ্গ তদন্তের পর সবকিছু প্রকাশ্যে আসবে বলে দাবি করেছেন জয়প্রকাশ৷